Dept ondersoek ‘verkragtings’ en lyfstraf-video‘n Skermskoot uit die video. Muzi Mahlambi, woordvoerder van die departement, het gesê by een van die skole is daar bewerings dat drie leerlinge tydens drie verskillende geleenthede deur drie verskillende onderwysers verkrag is. Hy het bevestig die onderwysers wat by die bewerings betrek word, is geskors. Ander mediabronne het berig dat ŉ leerder om die beurt deur ŉ skoolhoof, departementshoof en onderwyser verkrag is. Volgens Mahlambi is dit egter nie waar nie en was dit drie verskillende voorvalle soos hier bo gemeld. Mahlambi het intussen ook bevestig dat ŉ onderwyser van ŉ ander skool in die provinsie ook geskors is nadat ŉ video op sosiale media die ronde begin doen het wat glo wys hoe die onderwyser erge lyfstraf op twee meisies toepas. Die video wys glo hoe die onderwyser die meisies met ŉ stok slaan. Al die voorvalle het glo by hoërskole in Esikhaweni naby Richardsbaai voorgekom. Dr. Rishigen Viranna, die DA se woordvoerder vir onderwys in KwaZulu-Natal, het gesê daar word amper weekliks berig oor gewelddadige en kriminele voorvalle by skole. “Ons verwag dat die polisie en departement spoedig sal optree in verband met die bewerings.”